වෙඩි තබා කුඩා දරුවකු ඇතුළු මුස්ලිම් ජාතිකයන් පස් දෙනකු ඝාතනය කිරීම සම්බන්ධයෙන් මරණ දඬුවම නියමව සිටි යුද හමුදා සෙබළකු එකී සියලු චෝදනාවලින් නිදොස් කොට නිදහස් කරන ලෙස අනුරාධපුර මහාධිකරණයේ පැවැති ජූරී සභාවකින් ඒකමතිකව තීන්දු විය.උතුරු මැද පළාත් බද මහාධිකරණ විනිසුරු සුනන්ද කුමාර රත්නායක මහතා ඉදිරියේදී හත් දෙනකුගෙන් සැදුම්ලත් ජූරී සභාවකදී ඝාතනය සම්බන්ධයෙන් පැවැති සාක්ෂි විභාගයෙන් අනතුරුව විත්තිකාර යුද හමුදා සෙබළාට එරෙහිව තිබූ සියලු චෝදනාවලින් ඔහු නිදොස් කොට නිදහස් කිරීමට තීරණය කෙරුණි.වර්ෂ 1995 මැයි මස 06 වන දින හෝ ඊට ආසන්න දිනකදී පුල්මුඩේ පොලිස් වසමේ කොට්ඨාස අංක 01 හි පදිංචිව සිටි අබ්දුල් ජවාහීර් කායිස් (13) උමර්දීන් මීරා සහීදු (70) මොහිදීන් බාවා අවීවා උමීමා (65) කචීචමොහොමදු බල්කිස් උමීමා (30) හා කචීච මොහොමදු පයාස් (04) යන පුද්ගලයන් ස්වයංක්‍රීය ගිනි අවියකින් වෙඩි තබා බරපතළ තුවාල සිදු කර ඝාතනය කිරීම සම්බන්ධයෙන් විත්තිකරුට එරෙහිව ලංකා දණ්ඩ නීති සංග්‍රහයේ 296 වෙනි වගන්තිය යටතේ දඬුවම් ලැබිය හැකි වරදක් කළ බවට නීතිපතිවරයා විසින් අනුරාධපුර මහාධිකරණය හමුවේ අධිචෝදනා ගොනු කර තිබුණි.වසර ගණනාවක් අනුරාධපුර ‍මහාධිකරණය හමුවේ මේ සම්බන්ධයෙන් නඩුව විභාගයට ගැනුණු අතර හිටපු මහාධිකරණ විනිසුරු මේනකා විජේසුන්දර මෙනෙවිය විත්තිකාර යුද හමුදා සෙබළාට 2009 වර්ෂයේ ඔක්තෝබර් මස 26 වන දින මරණ දඬුවම නියම කළාය.